## Zakon o prestanku važenja Zakona o Fondu za regionalni razvoj Republike Hrvatske

### NN 124/2010 (8.11.2010.), Zakon o prestanku važenja Zakona o Fondu za regionalni razvoj Republike Hrvatske

HRVATSKI SABOR

3205

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PRESTANKU VAŽENJA ZAKONA O FONDU ZA REGIONALNI RAZVOJ REPUBLIKE HRVATSKE

Proglašavam Zakon o prestanku važenja Zakona o Fondu za regionalni razvoj Republike Hrvatske, koji je Hrvatski sabor donio na sjednici 22. listopada 2010. godine.

Klasa: 011-01/10-01/102

Urbroj: 71-05-03/1-10-2

Zagreb, 27. listopada 2010.

Predsjednik
Republike Hrvatske
prof. dr. sc. Ivo Josipović, v. r.

ZAKON

O PRESTANKU VAŽENJA ZAKONA O FONDU ZA REGIONALNI RAZVOJ REPUBLIKE HRVATSKE

Članak 1.

Danom stupanja na snagu ovoga Zakona prestaje važiti Zakon o Fondu za regionalni razvoj Republike Hrvatske (»Narodne novine«, br. 107/01.).

Članak 2.

Danom stupanja na snagu ovoga Zakona prestaje s radom Fond za regionalni razvoj Republike Hrvatske.

Članak 3.

(1) Poslove Fonda za regionalni razvoj Republike Hrvatske preuzima Ministarstvo regionalnog razvoja, šumarstva i vodnoga gospodarstva.

(2) Vlada Republike Hrvatske uredit će u roku od 15 dana od dana stupanja na snagu ovoga Zakona unutarnji ustroj Ministarstva regionalnog razvoja, šumarstva i vodnoga gospodarstva, u svrhu preuzimanja poslova Fonda za regionalni razvoj Republike Hrvatske.

(3) Ministar regionalnog razvoja, šumarstva i vodnoga gospodarstva uskladit će pravilnik o unutarnjem redu prema uredbi iz stavka 2. ovoga članka u roku od 15 dana od njezina donošenja.

Članak 4.

Ministarstvo iz članka 3. stavka 1. ovoga Zakona preuzet će imovinu, opremu, pismohranu i drugu dokumentaciju, sredstva za rad, financijska sredstva, te prava i obveze Fonda za regionalni razvoj Republike Hrvatske.

Članak 5.

Ministarstvo iz članka 3. stavka 1. ovoga Zakona preuzet će predmete u postupcima koji nisu okončani do stupanja na snagu ovoga Zakona.

Članak 6.

(1) Radnici u radnom odnosu u Fondu za regionalni razvoj Republike Hrvatske na dan stupanja na snagu ovoga Zakona postaju državni službenici ili namještenici i preuzimaju se u Ministarstvo regionalnog razvoja, šumarstva i vodnoga gospodarstva.

(2) Do donošenja pravilnika o unutarnjem redu iz članka 3. stavka 3. ovoga Zakona i rasporeda sukladno propisima o državnim službenicima, preuzeti državni službenici i namještenici iz stavka 1. ovoga članka nastavljaju obavljati poslove koje su obavljali i zadržavaju sva prava iz radnog odnosa koja su stekli do dana preuzimanja.

(3) Nakon donošenja pravilnika iz članka 3. stavka 3. ovoga Zakona državni službenici i namještenici iz stavka 1. ovoga članka rasporedit će se sukladno propisima o državnim službenicima i namještenicima.

(4) Preuzeti državni službenici iz stavka 1. ovoga članka koji se ne mogu rasporediti stavit će se na raspolaganje Vladi Republike Hrvatske sukladno propisima o državnim službenicima.

(5) Preuzetim namještenicima iz stavka 1. ovoga članka koji se ne mogu rasporediti otkazat će se radni odnos sukladno općim propisima o radu.

Članak 7.

Ovaj Zakon stupa na snagu danom objave u »Narodnim novinama«.

Klasa: 302-01/10-01/02

Zagreb, 22. listopada 2010.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 124/2010-3205